Allerede i 2017 fik Aalborg Kommune og Forsvaret nemlig kendskab til de kræftfremkaldende og hormonforstyrrende PFOS-stoffer. Men de har ikke gjort noget ved det, og derfor har borgere som Lone Jensen - intetanende i mange år - boet tæt på forurenet jord.

Lone Jensen ordner ukrudt i sin kolonihave ’Larm’, en stille oase i Nørresundby. Men der er alligevel noget, der larmer. I 30 år har hun boet i området få kilometer fra Forsvarets flyvestation, hvor man har fundet sundhedssskadelige PFOS-stoffer fra brandskum. Det har hun bare først lige fundet ud af. - Det er jo et sådan set os som forbrugere, der bliver glemt i det her, siger Lone Jensen. Til gengæld har både Forsvaret og Aalborg Kommune kendt problemet siden 2017. - De har muligvis kendt nogle konsekvenser til det. Det synes jeg er lidt chokerende, siger hun. Og hvad giftstofferne kan betyde for Lone Jensen og hendes kolonihave er endnu uvist - Når man så har vidst det i så mange år – uden at informere os og gøre noget ved det – det synes jeg er faktisk er lidt rystende, siger Lone Jensen. Problem har været kendt længe Siden Forsvaret og Aalborg Kommune første gang hørte om problemet, har kræftfremkaldende og hormonforstyrrende stoffer kunnet sprede sig endnu mere. - Det her er virkelig alvorligt, og hvis man har kendt til det i flere år, må jeg sige: Undskyld, har de ikke haft hjælp til at fortolke det her, hvis de ikke selv kunne se, at det var helt galt?, fortæller professor i miljømedicin ved Syddansk Universitet Philippe Grandjean. For fem år siden blev Aalborg Kommune kontaktet af Forsvarsministeriets Ejendomsstyrelse, der fortalte, at der var massiv forurening med de giftige stoffer. Men der blev ikke gjort noget ved det. - Vi har fulgt udviklingen af det, og vi har sammen med myndighederne givet oplysninger om, hvor det er henne. Om det er et problem eller ej, vurderer vi ikke helt alene. Det vurderer vi sammen med tilsynsmyndighederne, siger Visti Salomonsen, chef i Ledelsessekretariatet ved Forsvarsministeriets Ejendomsstyrelse. Rådmand: Tilsyn har ikke været effektivt nok Det er Aalborg Kommunens opgave at føre tilsyn, men heller ikke her er der blevet gjort meget for at løse problemet – udover at vente på en rapport. Det erkender rådmand i Miljø- og Energiforvaltningen i Aalborg Kommune Per Clausen. - Hvis nu vi kunne blive enige om at forsvaret har gjort det her alt for dårligt. Kommunerne har ikke været ihærdige nok i deres tilsyn. Og så ud fra den fælles anerkendelse gå i gang med at løse problemet. Det tror jeg vil være det bedste, siger Per Clausen. Så kommunerne har også svigtet? - Der er jo ikke nogen tvivl om at det tilsyn vi har ført har ikke været effektivt nok til at forhindre den her forurening i at opstå. Og sådan burde det jo ikke være, siger Per Clausen.